# Hipra

Laboratorios Hipra, S.A. és una societat farmacèutica veterinària multinacional radicada a Catalunya, dedicada a la investigació, la producció i la comercialització de productes farmacèutics principalment de salut animal. Es tracta del sisè fabricant mundial de vacunes veterinàries i el líder de patents en la dècada del 2010.
Des de 2020, està desenvolupant una vacuna contra el SARS-CoV-2.

## Història

El fundador de l'empresa és el farmacèutic, veterinari i químic català Joan Nogareda i Gifre, natural d'Olot. L'empresari liderava un equip d'inversors que van adquirir l'any 1971 una empresa madrilenya del ram creada el 1954, anomenada Hipra (pels cognoms dels seus antics creadors: Hidalgo i Prada). Tot seguit van traslladar la companyia a la província de Girona, que des de 1973 té la seu a Amer. En la nova empresa hi participa el seu germà Ernest i en Pere Casadevall i s'especialitza en la fabricació de fàrmacs per a animals de granja: aviram, conills i ramats porcins, ovins i bovins.
El 1991 la família Nogareda assumeix el control accionarial de la societat i s'inicia un període d'expansió tècnica i comercial. A partir de l'any 2000 es va iniciar la internacionalització d'Hipra amb la implementació de filials pròpies arreu del món. El 2009, la societat va dirigir el seu posicionament, centrant-se en productes de prevenció, diferencials i innovadors; en detriment dels productes farmacològics.
El 2020, i en un context de pandèmia per la Covid-19, Hipra va afrontar el repte de desenvolupar una vacuna contra aquest nou virus. En aquest sentit, el 2021 es va crear la nova Divisió de Salut Humana i van adquirir GoodGut, una start-up biotecnològica dedicada a la investigació i el desenvolupament de proves diagnòstiques per a malalties digestives d'humans.

### Filials

Segons dades de la pròpia empresa, exporta a més d'un centenar de països. La seva extensa xarxa de distribució cobreix els 5 continents. Les seves filials es troben a:
| Europa Nottingham Malveira (Mafra) Orvault, Nantes Gant Düsseldorf Coccaglio (Brescia) Vejen Praga Bratislava Varsòvia Kíev Atenes Ümraniye (Istanbul) | Àsia Lahore Poona Pequín Seongnam (Seül) Tòquio Taipei Muntinlupa (Manila) Bangkok Ciutat Ho Chi Minh Kuala Lumpur Jakarta | Àfrica Pretòria Amèrica Ottawa Raleigh (Carolina del Nord) Jalisco Bogotà Lima Porto Alegre Montevideo Buenos Aires |

## Salut animal

Hipra ha desenvolupat més de 100 vacunes destinades a diferents espècies animals, tant de producció com de companyia, contra una gran varietat d’objectius biològics. A més de la fàbrica que té a Amer, la societat en té una altra al Brasil, a la conurbació de Porto Alegre. També compta amb un centre de recerca universitari als Estats Units.
Entre els productes que desenvolupa Hipra en salut animal, destaquen les vacunes, els dispositius de vacunació, els serveis de traçabilitat integral i els kits de diagnòstic d’última generació. Els productes de farmàcia veterinària que té registrats a Espanya són:
| Nª Registre Espanya | Nom del Medicament | Destinació | Data Registre |
| 430 ESP | Hipralona Enro-S | Conills, galls dindi, pollastres | 28 mai 1992 |
| 431 ESP | Hipralona Enro-I | Porcí, boví | 28 mai 1992 |
| 525 ESP | Ferrohipra 200 Mg/Ml | Porcí | 5 oct 1992 |
| 1545 ESP | Hipragumboro-Gm97 | Pollastres | 17 feb 2004 |
| 1746 ESP | Hiprabovis Somni/Lkt | Boví | 22 mai 2007 |
| 1842 ESP | Hipracox | Pollastres | 22 feb 2008 |
| 1907 ESP | Hiprabovis Balance | Boví | 21 jul 2008 |
| 2237 ESP | Hipraviar-Ilt | Gallines, pollastres | 4 oct 1991 |
| 2238 ESP | Hipraviar-Shs | Gallines, pollastres, galls dindi | 10 des 1993 |
| 2239 ESP | Hipragumboro-Ch/80 | Gallines, pollastres | 16 mai 1983 |
| 2242 ESP | Hipraviar-B1 | Pollastres | 17 jul 1972 |
| 2243 ESP | Hipraviar-Clon | Gallines, pollastres | 16 mai 1983 |
| 2244 ESP | Hipraviar-S | Gallines, pollastres | 27 jul 1972 |
| 2245 ESP | Hipragumboro | Gallines, pollastres | 15 jun 1978 |
| 2275 ESP | Hipraviar-B1/H120 | Gallines, pollastres | 13 jun 2005 |
| 2278 ESP | Hiprapox Liofilizado y Disolvente | Galls dindi, pollastres | 27 set 1955 |
| 2309 ESP | Hipragumboro-Bpl2 | Gallines | 2 oct 1979 |
| 2315 ESP | Hipraviar-Bpl2 | Gallines, pollastres | 6 oct 1976 |
| 2316 ESP | Hipraviar-Trt | Gallines, pollastres, galls dindi | 31 mai 1993 |
| 2336 ESP | Hipragumboro Cw | Pollastres | 11 ago 2011 |
| 2373 ESP | Hipraviar-Trt4 | Gallines | 3 jul 1991 |
| 2433 ESP | Hipraviar-Ap | Coloms | 11 oct 1988 |
| 2459 ESP | Hiprasuis-Glässer | Porcí | 12 jul 1997 |
| 2919 ESP | Mixohipra-H | Conills | 12 gen 1988 |
| 2989 ESP | Mixohipra-Fsa | Conills | 6 feb 1985 |
| 3147 ESP | Hiprasuis Ad | Porcí | 3 des 2014 |
| 3148 ESP | Hiprasuis Ad Bk | Porcí | 3 des 2014 |
| EU/2/10/114/001 | Hiprabovis Ibr Marker Live Liofilizado y Disolvente | Boví | 27 gen 2011 |

## Salut humana
### Inici de la pandèmia de la Covid-19

A l'inici de la pandèmia Hipra va posar a disposició de l'Institut Català de la Salut unes noves instal·lacions recentment construïdes a la seva seu central, equipades amb l'última tecnologia en diagnòstic per PCR). Amb la col·laboració de l'Institut d'Investigació Biomèdica de Girona i personal de la Universitat de Girona, es van analitzar més de 30.000 tests, procedents de 7 hospitals i diversos CAPs de la regió sanitària de Girona; donant sortida a l'alta demanda durant els primers mesos de pandèmia.

### Vacuna contra el SARS-CoV-2

Arran de la pandèmia de Covid-19, Hipra va decidir sortir del seu mercat tradicional, la medicina veterinària, per desenvolupar la primera vacuna de l'estat contra la Covid-19. La vacuna que ha desenvolupat Hipra és una vacuna de proteïna recombinant adjuvada, basada en un heterodímer de fusió del domini d'unió al receptor (RBD) que conté les variants alfa i beta del SARS-CoV-2.
La vacuna d’Hipra es conserva entre 2 i 8 °C, facilitant l'emmagatzematge i distribució. La tecnologia utilitzada permet una gran versatilitat per adaptar-la a noves variants del virus, si cal en el futur. Els resultats obtinguts van demostrar que la vacuna produeix anticossos neutralitzants davant de les VOC actuals i també eficàcia en la prevenció de la malaltia.
Un cop va rebre el vist-i-plau de l'Agència Espanyola de Medicaments i Productes Sanitaris l'11 d'agost de 2021, Hipra va augurar que la comercialització del vaccí començaria el primer semestre de 2022, si superava els assajos en humans duts a terme en els hospitals Clínic (Barcelona) i Trueta (Girona). Les previsions d'Hipra mantenien que podria distribuir 400 milions de dosis en 2022 i 1.200 milions l'any 2023. Setmanes després, la farmacèutica va fer públic un acord amb el Vietnam per la distribució de 50 milions de dosis, un cop el producte estigués llest.
Al gener de 2022, durant el pic de la sisena onada de la Covid causada per la variant Òmicron, la ministra Diana Morant va visitar les instal·lacions de l'empresa a Amer. En declaracions davant la premsa, va confirmar que la vacuna estava a punt de concloure la segona fase dels assajos clínics i que podia esperar-se que la comercialització s'iniciés en el segon trimestre de l'any. La tercera fase dels assajos es duria a terme en 15 hospitals d'Espanya, Portugal i Itàlia, amb una mostra de 3.000 voluntaris.
El 30 de març de 2023, l'Agència Europea de Medicaments va aprovar la vacuna, que es comercialitzarà amb el nom Bimervax. El Comitè de Medicaments d'Ús Humà va concloure que els resultats dels tests realitzats a la nova vacuna n'avalaven «la qualitat, seguretat i immunogenicitat».

## Polèmiques

A principis de la dècada de 1990, el Tribunal de Defensa de la Competència va amonestar Hipra, Zoetis, Bayer i Zeltia, entre altres empreses del sector, per pactar preus prèviament a la participació en concursos i licitacions públiques entre 1987 i 1989.
L'any 2017 va sortir a la llum l'existència de granges de cavalls, a l'Argentina i l'Uruguai, acusades de maltractament animal. Aquestes instal·lacions de cria pertanyien a l'empresa Syntex i estaven especialitzades en l'extracció de gonadotropina coriònica equina (eCG), una hormona produïda per eugues gestants. Farmacèutiques com Hipra o Zoetis, que eren clients de Syntex, mai van respondre davant les acusacions fetes per la premsa i associacions en defensa dels drets dels animals.

## Creu de Sant Jordi

El juny de 2022, la Generalitat de Catalunya va concedir a Hipra la Creu de Sant Jordi per «la seva implicació en la recerca d’una nova vacuna contra la malaltia causada pel virus Sars-CoV-2» i pel seu «compromís amb la salut pública del país».

## Referències

* ↑ Teixidor, Laura. «Hipra investiga una vacuna més «potent i eficaç» que les convencionals». Diari de Girona, 19-12-2020. Arxivat de l'original el 2021-08-12. [Consulta: 12 agost 2021].
* 1 2 Vinton, Roger. «Hipra, la vacuna catalana». Via Empresa, 13-05-2021. Arxivat de l'original el 2023-03-30. [Consulta: 27 maig 2022].
* ↑ Cabeza, Anna. «Laboratorios Hipra, medio siglo de un discreto éxito familiar» (en castellà). ABC, 07-08-2022. Arxivat de l'original el 2022-08-08. [Consulta: 30 març 2023].
* ↑ Martínez, Gemma. «Los hermanos Nogareda, los ‘padres' de la vacuna catalana contra el coronavirus» (en castellà). El Periódico de España, 18-11-2021. Arxivat de l'original el 2022-05-27. [Consulta: 27 maig 2022].
* ↑ Roca Torras, Jaime. «Historia de los medicamentos veterinarios en Catalunya y de sus laboratorios farmacéutico-veterinarios» (pdf). Reial Acadèmia de Farmàcia de Catalunya, 13-05-1993. Arxivat de l'original el 2020-07-13. [Consulta: 12 agost 2021].
* 1 2 «“Hipra 2025 de la Referencia al Liderazgo”» (en espanyol europeu). Revista Frisona, 28-04-2017. Arxivat de l'original el 2023-03-30. [Consulta: 30 març 2023].
* 1 2 «La vacuna de Hipra crea más anticuerpos que la de Pfizer como dosis de refuerzo» (en castellà), 15-03-2022. Arxivat de l'original el 2022-11-14. [Consulta: 14 novembre 2022].
* ↑ EFE, Agencia. «Hipra, de la salud animal a una vacuna competitiva y con pocas reacciones» (en castellà), 01-02-2022. Arxivat de l'original el 2022-11-14. [Consulta: 14 novembre 2022].
* ↑ rumiNews. «HIPRA da un paso firme hacia la salud humana con la vacuna frente a la Covid-19», 14-12-2020. Arxivat de l'original el 2022-11-14. [Consulta: 14 novembre 2022].
* ↑ Bosch, Imma. «Hipra compra l'empresa Goodgut - 19 ago 2021». Arxivat de l'original el 2022-11-14. [Consulta: 14 novembre 2022].
* ↑ «Sobre Hipra». Hipra. Arxivat de l'original el 2020-09-28. [Consulta: 12 agost 2021].
* ↑ Beek, Vincent ter. «Hipra takes one step forward in Smart Vaccination» (en anglès americà), 24-06-2016. Arxivat de l'original el 2022-11-14. [Consulta: 14 novembre 2022].
* ↑ «Tracxn» (en anglès). Arxivat de l'original el 14 de novembre 2022. [Consulta: 14 novembre 2022].
* ↑ «Búsqueda - Hipra». CimaVet - AEMPS, 12-08-2021. Arxivat de l'original el 2020-06-16. [Consulta: 12 agost 2021].
* ↑ «El trasllat a HIPRA de part del procés de les proves diagnòstiques del coronavirus permet augmentar el nombre de mostres analitzades per dia i reduir el temps de resposta». ICS Girona, 08-04-2020. Arxivat de l'original el 2022-11-14. [Consulta: 14 novembre 2022].
* ↑ «La Regió Sanitària de Girona ja ha analitzat més de 30.000 mostres de PCR, un 16% de les quals són positives». ICS Girona, 19-06-2020. Arxivat de l'original el 2022-11-14. [Consulta: 14 novembre 2022].
* 1 2 «Avanza el ensayo clínico de la vacuna de HIPRA contra el COVID-19, con la administración de las» (en castellà). Arxivat de l'original el 2022-11-14. [Consulta: 14 novembre 2022].
* ↑ Endrino Cuesta, Víctor. «El Clínic i el Trueta busquen voluntaris per al primer assaig de la vacuna catalana». RAC1, 11-08-2021. Arxivat de l'original el 2021-07-14. [Consulta: 12 agost 2021].
* ↑ «Hipra, la farmacéutica catalana de la que podría salir la primera vacuna española contra el covid». Nius Diario, 11-08-2021. Arxivat de l'original el 2024-05-21. [Consulta: 12 agost 2021].
* ↑ Catà Figuls, Josep. «Hipra acuerda con Vietnam el primer suministro de su vacuna contra la covid» (en castellà). El País, 13-09-2021. Arxivat de l'original el 2022-01-15. [Consulta: 13 gener 2022].
* ↑ «Morant assegura que la vacuna d’Hipra estarà disponible el segon trimestre». El Punt Avui, 04-01-2022. Arxivat de l'original el 2022-01-04. [Consulta: 13 gener 2022].
* ↑ «La vacuna española de Hipra, la gran esperanza para acabar con la covid» (en castellà), 05-01-2022. Arxivat de l'original el 2022-01-05. [Consulta: 13 gener 2022].
* ↑ Costa-Pau, Aniol. «Llum verda a la vacuna catalana contra el covid d'Hipra». Diari Ara, 30-03-2023. Arxivat de l'original el 2023-03-30. [Consulta: 30 març 2023].
* ↑ Corbella, Josep. «Europa da luz verde a la vacuna española de Hipra contra la covid» (en castellà). La Vanguardia, 30-03-2023. Arxivat de l'original el 2023-03-30. [Consulta: 30 març 2023].
* ↑ «STS, 18 de Noviembre de 1996». V Lex, 1996. Arxivat de l'original el 2021-08-12. [Consulta: 12 agost 2021].
* ↑ Finger, Sarah. «Des juments saignées aux quatre veïnes pour l’élevage français» (en francès). Liberátion, 05-10-2017. Arxivat de l'original el 2020-11-11. [Consulta: 12 agost 2021].
* ↑ «Blood Farms» (en anglès). Animal Welfare Foundation, 2018. Arxivat de l'original el 2020-08-12. [Consulta: 12 agost 2021].
* ↑ «La Creu de Sant Jordi 2022 reconeix 20 persones i 10 entitats pels seus «serveis destacats» al país». dBalears, 28-06-2022. [Consulta: 30 juny 2024].

## Enllaços externs

* Web oficial de l'Agència Espanyola de Medicaments i Productes Sanitaris (castellà)